open-index/open-wikipedia-markdown huggingface dataset:
Conan O’Brien

**Conan Christopher O'Brien** (født 1963) er en amerikansk komiker og talkshowvert. 

## Bakgrunn
O’Brien ble født 18. april 1963 i Brookline i Massachusetts i USA, begge foreldrene stammet fra Irland.

## Karriere
Conan O'Brien begynte som manusforfatter til humorprogrammene *[[Simpsons]]* og *[[Saturday Night Live]]*. Hans innsats for sistnevnte gav ham en Emmy i 1989. I 1993 ble han programleder for et eget talkshow – *[[Late Night with Conan O'Brien]]*, som var en videreføring av ''Late Night with David Letterman'' etter at David Letterman gikk fra NBC til CBS. O'Brien fikk ofte en hjelpende hånd fra David Letterman i starten av sin karriere som talkshow-vert, blant annet ved at Letterman sendte publikum som ikke fikk plass hos ham, til O'Brien. Letterman har både hatt O'Brien som gjest og har vært gjest hos O'Brien. I 2009 tok O'Brien over som programleder i ''The Tonight Show'' på NBC, etter Jay Leno. Oppdraget ble kortvarig, og allerede i 2010 startet han et nytt talkshow kalt ''Conan'' på TBS. Ut av dette sprang reiseprogrammet *Conan without borders* i 2015. 

I januar–februar 2006 ble Conan O´Brien kjent for sin støtte til Tarja Halonen i det finske presidentvalget. Han betalte blant annet for å vise en reklamesnutt på finsk TV hvor det ble gjort et poeng ut av at han lignet mye på presidentkandidaten.

## Referanser


## Eksterne lenker
* 
* 
* 
* 
*  Conan O'Briens TV-programs offisielle websted
Yamen

**Yamen** (forenklet kinesisk: 衙門, tradisjonell kinesisk: 衙門;  pinyin: *yámén*) er navnet på visse myndighetsseter i det keiserlige Kina. Blant de oppgaver som hørte inn under en lokal- eller prefektur-yamen var det lokale finansvesen, offentlige arbeider, sivil- og straffejustis og kunngjøring av keiserlige dekreter. På provinsnivå var det en større differensiering slik at embedspliktene ble fordelt på en rekke forskjellige kontorer.

Bygningsmessig var en yamen som regel bestående av en inngangsportal, en åpen plass og en hall. I tilslutning lå kontorer, arrestceller og lagerrom, Vanligvis bodde den stedlige embedsmann (mandarinen) inne på yamenområdet med sin familie. Særlig under  Qing-dynastiet var dette gjennomført, da det gjaldt at mandarinen skulle skjermes fra de interessekonflikter som kunne oppstå dersom han bodde ute blant den øvrige lokale befolkning.

De klassiske yamen bortfalt etter revolusjonen i 1911/12, særlig fordi de mange krigsherrer tilrev seg den egentlige myndighet. Under Sun Yat-sen ble det skapt nye forvaltningsstrukturer som i noen grad grep tilbake til yamenkonseptet.

På folkemunne benyttes fremdeles uttrykket på kinesisk, generelt om offentlige kontorer, men det er tildels blitt negativt verdiladet, med konnotasjoner til arrogant og inkompetent byråkratvelde.
Marcelo Fernan

**Marcelo Briones Fernán** (født 24. oktober 1927 i Cebu City på Filippinene, død 11. juli 1999 i Manila) var en filippinsk jurist og politiker. Han var den første og så langt (2008) eneste filippiner som har vært både justitiarius for Filippinenes Høyesterett og president for Det filippinske senat.

I 1992 var han filippinsk presidentkandidat, men tapte for skuespilleren og senatoren Joseph Estrada.

## Referanser
Doonesbury

**Doonesbury** er en amerikansk tegneserie for dagspressen, skapt av Garry Trudeau i  1970.Serien kronikører livene til en rekke figurer av ulik alder, yrker, og bakgrunner, fra den amerikanske presidenten til den figuren som har gitt navn til serien, Michael Doonesbury, som har utviklet seg fra student ved universitet til en ungdommelig pensjonist gjennom de tiårene som serien har eksistert. 

Serien er kjent for sine sosiale og politiske standpunkter til venstre i amerikansk politikk, og sin tørre og ironiske humor. Den ble skapt i kjølvannet av 60-tallet og 1970-tallets motkultur, *Doonesbury* har figurer som representerer en rekke tilknytninger og yrker. Michael Doonesbury var opprinnelig modellert etter serieskaperen selv. Selve navnet «Doonesbury» er en kombinasjon av ordet «doone» (skoleslang for en som er dum, uoppmerksom eller likegyldig) og etternavnet til Charles Pillsbury, Trudeaus værelsekamerat på Universitet på Yale.

*Doonesbury* er skrevet og tegnet av Garry Trudeau, deretter tusjet og tekstet av en assistent: Don Carlton deretter Todd Pound. Søndagsiden er farvelagt av George Corsillo. *Doonesbury* var en daglig stripe gjennom det meste av sin eksistens, men siden februar 2014 har den kjørt repriser fra mandag til lørdag, og nye striper på søndag. På sin mest aktive tid og da den hadde mest innflytelse ble det sagt at den omtalte politiske hendelser som kun var én uke etter dagsavisene. President Gerald Ford uttalte på 1970-tallet at «Vi har tre viktige informasjonskilder for å holde oss orienterte om hva som foregår i Washington. De elektroniske medier, den trykte presse og *Doonesbury*; ikke nødvendigvis en den nevnte rekkefølge.»  Doonesbury har aldri blitt utgitt på norsk, men i Danmark har det kommet ut rundt 38 album men kronologiske striper.

## Referanser


## Litteratur
* Trudeau, Garry (1984): *Doonesbury: A Musical Comedy*. Holt, Rinehart and Winston. ISBN 978-0-517-05491-8.
* Trudeau, Garry (1995): *Doonesbury Flashbacks CD-ROM for Microsoft Windows*. Utgitt av Mindscape.
* . Yale Collection of American Literature, Beinecke Rare Book and Manuscript Library.

## Eksterne lenker
* 
* ''Doonesbury''—The Sandbox-Military Blog
Namaste

Begrepet **Namaste** (eller *Namasté*; hindi, नमस्ते, namaste; fra sanskrit: *nam* = bøye seg) kommer opprinnelig fra sanskrit, det gamle Indias språk for lærdom og litteratur, og betyr omtrent «Jeg bøyer meg for det gudommelige i deg».

I India og i enkelte andre asiatiske land er *namaste* den alle steds nærværende hilsningsgestus, og brukes både for gudebilder som tilbedelse, og for høflig hilsen mennesker imellom. Det er en tilbedelsesgestus opprinnelig forbeholdt den religiøse sfære som er blitt utvidet som æresbevisning også til disse andre sammenhenger.  

En mer formell variant er **namaskar**, brukt overfor eldre og øvrighetspersoner.

## Se også
*Wai

## Eksterne lenker
* 
* Namaste – Gestens betydning
Iowa City

**Iowa City** er en universitetsby i den amerikanske delstaten Iowa. Den ligger i  Johnson County. Frem til 1857 var den delstatshovedstad for Iowa, til Des Moines fikk denne rangen. Byen ligger ved Iowa River og ved Interstate 80. Befolkningen er på ca. 62&nbsp;000 (2000).

I Iowa City er hovedsetet til University of Iowa.

## Referanser


## Eksterne lenker
* 
* University of Iowa
Zhoukoudian

**Zhoukoudian** (kinesisk: &#21608;&#21475;&#24215;, pinyin: *Zhōukǒudiàn*, Wade-Giles: *Choukoutien*) er et subdistrikt sørvest for Beijing i Kina. Et grottesystem i nærheten av byen har vært sted for mange arkeologiske oppdagelser, blant annet en av de eldste eksemplarer av homo erectus, kalt Pekingmennesket. Stedet er et av UNESCO-listede verdensarvsteder.

Sprekker i kalksteinen som inneholder levninger fra midtre pleistocen-era har avslørt rester av omkring 40 individer såvel som dyrerester og steinfliser og hakkeverktøy. De eldste er ca. 500 000 år gamle.

I den eldre steinalder ble stedet bosatt av homo sapiens, mennesket. Deres verktøy av bein og stein er også oppdaget i den øvre grotten.

## Referanser


## Litteratur
* Noel T. Boaz, Russell L. Ciochon: *Dragon Bone Hill: An Ice-Age Saga of Homo erectus* Oxford University Press, New York 2004 ISBN 0-19-515291-3
* Deborah A. Bakken: *Taphonomic Parameters of Pleistocene Hominid Sites in China* (Online)

## Eksterne lenker
*  
* UNESCO World Heritage Centre - Peking Man Site at Zhoukoudian
Nyköpings län

**Nyköpings län** er et historisk svensk län og var ett av tre len i landskapet Södermanland. År 1683 ble de sammenført for å danne Södermanlands län.

De øvrige to lenene som var med i sammenslutningen var Eskilstunahus län og Gripsholms län.
Ulanqab

**Ulanqab** eller **Ulaan Chab** (Forenklet kinesisk: 乌兰察布; tradisjonell kinesisk: 烏蘭察布; pinyin: *Wūlánchábù*; mongolsk: ; transkripsjon: *Ulaγančabu*) er en by på prefekturnivå i Indre Mongolia i  Kina.  Det administrative sentrum er Jining, som tidligere var en by på fylkesnivå. Enheten ble gjort til byprefektur den 1. desember 2003.

Ulanqab har et areal på 54&nbsp;491 km². Det grenser til Hohhot i vest, Mongolia i nord, Xilin Gol i nordøst, Hebei i øst og Shanxi i sør. Ved utgangen av 2004 hadde Ulanqab 2,7 millioner innbyggere.

Ulanqab har i Jining et katolsk bispesete, hvis nybygde domkirke, *Vår Frue av Rosenkransen* (innviet i oktober 2007), er en severdighet på grunn av sine mongolske *[[jurt|ger]]*-formede klokketårn. Misjonæren og mongologen pater Evariste Huc kalte Ulaan Chab for *Chaborte* i sine skrifter.

## Administrative enheter
Byprefekturet Ulanqab har jurisdiksjon over ett distrikt (区 *qū*), ett byfylke (市 *shì*), 5 fylker (县 *xiàn*) og 4 bannere (旗 *qí*).
Bar-le-Duc

**Bar-le-Duc** er en kommune i departementet Meuse i regionen Grand Est øst i Frankrike. Den er *[[préfecture]]* (administrasjonssted) i departementet Meuse, og ligger ved elva Ornain. 

## Historie

Bar-le-Duc var en gang sete for grevskapet, og senere hertugdømmet Bar. Selv om byen sannsynligvis ble grunnlagt i antikken, ble den ikke viktig før på 900-tallet da grevene bosatte seg der. Senere kom den inn under hertugene av Lorraine.

*[[Voie Sacrée]]* som brakte forsyninger til de franske styrkene ved fronten under første verdenskrig, særlig under slaget ved Verdun, går gjennom byen.

## Geografi
Den nedre, mer moderne og travlere delen av byen strekker seg langs en smal dal omsluttet av skogkledde åser eller åser med vinranker. Elva Ornain renner gjennom denne dalen, og blir krysset av flere bruer. Byen er avgrenset i nordøst av Marne-Rhinenkanalen og i sørvest av en liten gren av Ornanin kalt *Canal des Usines*.

## Befolkningsutvikling

## Se også
* Lafayette Escadrille

## Referanser


## Eksterne lenker
* 
* Kommunedata INSEE
* Turistkontoret i Bar-le-Duc 
* Bilde
Galinha à Africana

**Galinha à Africana** («afrikansk kylling»), ofte kjent som **frango assado**, er en rett fra det portugisiske kjøkken. Det er en barbeque-kylling penslet inn med skarp piri piri-saus.

*Galinha à Africana* er også en viktig rett i tidligere portugisiske kolonier som for eksempel Macao. 

## Referanser
Claes Nilsson Stiernsköld

**Claes Nilsson Stiernsköld** (født 10. april 1617 på Hällekis i Sverige, død 3. mai 1676 på Biby), var svensk friherre (1651), embetsmann, landshøvding, riksråd og offiser. Han var sønn av Nils Göransson Stiernsköld. 

Claes Nilsson Stiernsköld var landshövding i Västmanlands län 1643&ndash;1651 og samtidig  assessor i Bergskollegium 1648-1651 samt tilforordnet landshövding i Värmland februar-juni 1651. Den 28. mai samme år ble han opphøyd på grunn av farens fortjenester til friherre. 

Han var generalkrigskommissær og sysselsatt med vervinger i Sverige 1657, og senere guvernør over Trondhjems len, Jemtland og Herjedalen 1658. Han overtok sin post i Trondheim samme år, der han da krigshandlingene ble gjenopptatt ble angrepet av norske styrker under ledelse av Jørgen Bjelke. Etter ti ukers forsvarskamp måtte han kapitulere 11. desember 1658 til Georg Reichwein. 

I 1660 ble han utnevnt av kong Karl X Gustav til riksråd, og i 1661 ble han admiral og admiralitetsråd, og derved i presidenten Sten Bielkes fravær bemyndiget til å føre direksjonen i Reduktionskollegiet juni 1666-mars 1667. Ved det mislykkede sjøfelttoget i 1675 førte han en eskadre.

## Referanser


## Kilder
*Nordisk familjebok
Yanzhou

**Yanzhou** (kinesisk: 兖州 ; pinyin: *Yǎnzhōu*) er et byfylke vest i provinsen Shandong i  Folkerepublikken Kina, byprefekturet Jining.

Befolkningen var i 1999 på 598&nbsp;258.

## Kulturminner
Det neolittiske funnstedet Wangyin (王因遗址, *Wangyin yizhi*) ble i 2006 oppført på listen over kulturminner i Folkerepublikken Kina.

## Samferdsel
Kinas riksvei 327 løper gjennom området. Den fører Heze i Shandong til Lianyungang i  Jiangsu.

## Litteratur
* Institutt for arkeologi ved det kinesiske akademi for sosialvitenskapene, [CASS]: *Shandong Wangyin: Xinshiqi Shidai Yizhi Fajue Baogao* 山东王因: 新石器时代遗址发掘报告 [Utgravningsberetning for det neolittiske Wangyin-funnstedet i Shandong]. Beijing 2000.

## Referanser


## Se også
*  
* Fotos hos ''Panoramio''
## Eksterne lenker
*
Kimmie Meissner

**Kimmie Meissner** (født 4. oktober 1989) er en amerikansk kunstløper. Hun vant VM i kunstløp 2006, de fire kontinenters mesterskap 2007 og det amerikanske mesterskapet 2007. I 2005 ble hun andre amerikanske kvinne til å lande trippel axel i en nasjonal konkurranse. Hun deltok under Vinter-OL 2006 i Torino, der hun var den yngste amerikanske utøveren til å delta. Hun endte på sjetteplass i den individuelle konkurransen.

## VM-medaljer
* VM 2007  Canada -  Gull i kunstløp, kvinner singel

## Referanser


## Eksterne lenker
*
Old Saybrook

**Old Saybrook** er en by i Middlesex County i Connecticut i USA. Befolkningen var i 2000 på 10.367.

Saybrookkolonien ble grunnlagt i 1635 ved munningen av Connecticutelven i det som i dag er Old Saybrook og omegn.

Den 9. oktober 1701 ble *Collegiate School of Connecticut* registrert og opprettet i Old Saybrook. Den flyttet i 1716 til New Haven og fikk senere navnet Yale University.

Filmskuespillerinnen Katharine Hepburn døde i Old Saybrook i 2003, i en alder av 96 år.

## Referanser


## Eksterne lenker
* 
*   Central Regional Tourism District
Yuan Jiang (elv)

:*Må ikke forveksles med [[Den røde elv|Yuan Jiang]] i Yunnan og Vietnam.*

**Yuan Jiang** (kinesisk: 沅江; pinyin: *Yuánjiāng*) eller *Yuanshui* (沅水; *Yuánshuǐ*), også kjent som ***Yuanjiang***, er en av de fire største elver i provinsen Hunan i Kina. Den er en sideelv til Yangtze. Elven er 864 km lang og springer ut i provinsen Guizhou i Miaofjellene nær Tu-yün, og er seilbar. 

Sideelva *Qingshui* fra sørvest starter sørøst i provinsen Guizhou, og renner østover inn i Hunan hvor den endrer navn til Yuanjiang omtrent ved provinsbyen Hongjiang der hvor sideelvene ved navn *Wu* begge gir tilsig, fra henholdsvis nordvest og sørøst. Mye lengre nede renner den venstre sideelva *You (Youshui)* over i Yuanjiang. Sistnevnte elv renner fra provinsen Chongqing og inn i Hunan.

Elva er betydelig regulert og har nye utbygginger under prosjektering. 

Største reguleringsprosjekter er Lingjintang-demningen og Wuqiangxi-demningen. Qingshui-elva er regulert med den store Sanbanxi-demningen. Sideelva Youshui er regulert med Wanmipo-demningen, Lajitan-demningen og Youchou-demningen.

## Eksterne lenker
*
Gaoyang (Baoding)

**Gaoyang** (kinesisk:  高阳:县 pinyin: *Gāoyáng Xiàn*) er et fylke i provinsen Hebei i   Folkerepublikken Kina. Det er administrativt del av byprefekturet Baoding.

Fylket er på 497 km² og befolkningen var i 1999 på 305.069 innbyggere.

## Kulturminner
Den gamle Forberedelsesskolen for Frankrikeopphold i landsbyen Buli, som var i funksjon fra 1917 til 1919 (*Buli liufa gongyi xuexiao jiuzhi*, 布里留法工艺学校旧址), ble i 2006 oppført på Folkerepublikken Kinas liste over kulturminnesmerker. 

## Referanser


## Eksterne lenker
* 
* Les étudiants-ouvriers chinois en France
* 230 000 personnes pour participer à l’effort de guerre en Europe
* Buli liufa qingongjianxue gongyi xuexiao jianjie
Wyandoter

**Wyandoter** eller *wendat*, eller **huroner**, er et indianerfolk i Nord-Amerika som opprinnelig bebodde territorier som ligger i det som i dag er Ontario og Québec i Canada. De første franske oppdagelsesreisende kalte medlemmene av wyandotføderasjonen for huroner; det er omstridt hva det navnet kommer av. Deres kjerneland ble kalt Wendake.

Deres språk, wyandot, tilhørte den irokesiske språkfamilie, men er i dag utdødd. Det blir imidlertid gjort forsøk på å gjenopplive språket, og det gis undervisning i det på en rekke barneskoler.

Det finnes ca. 8000 etterkommere spredt over Nord-Amerika. I Québec er det ca. 3000 som har fransk som førstespråk, mens ca. 4000 med engelsk som førstespråk lever i Kansas og Oklahoma. En liten gruppe lever stadig i det sørlige Ontario og Michigan.

## Før 1900

I likhet med andre stammer i av irokesergruppen organiserte wyandotene seg i en konføderasjon med nært beslektede stammer. Denne *nasjon* bestod primært av:
* Arendarhonon
* Tahontaenrat
* Attigneenongnahac
* Attignawantan
* Ataronchronon

Allerede lenge før englendernes og franskmennenes ankomst hadde wyandotene vært i konflikt med irokeserne mot sør. Da de europeiske kolonimakter ble involvert ble denne konflikten intensivert. De franske handelsfolk allierte seg med wyandotene, mens engelske nybyggere gikk i forbund med irokeserne. Europeisk våpenteknologi gjorde kampene særdeles blodige, og omkring 1650 hadde irokeserne nesten utslettet wyandotene. Deretter flyktet den vestligste gruppen av dem mod vest, og gjenetablerte seg i Ohio og Michigan. Størstedelen av denne gruppen ble på 1800-tallet forflyttet til indianerreservater i Kansas og Oklahoma.

Wyandotene var på 1500-tallet jordbrukere som bodde i befestede landsbyer som ble forlatt når jorden var utpint. De behersket lagerteknologier og ble derved relativt velhavende. Overskuddet ble brukt på handel med nabostammer, blant annet tobakk.

På 1700-tallet allierte wyandotene sog først med britene og så med franskmennene i den lange rekke av kolonikriger som preget Nord-Amerika i denne perioden. Under den franske og indianske krig var wyandotene allierte med franskmennene og kom etterpå til å bli gitt ansvaret for  massakren på de angloamerikanske krigsfanger etter slaget ved Fort William Henry.

## Eksterne lenker
*
Albazino

**Albazino** (russisk: *Албазино*) er en landsby i Skovorodino-rajonen i Amur oblast i Russland. Her lå **Albazin** (russisk: *Албазин*), den første russiske bosetning ved elven  Amur.

Før russernes ankomst var småbyen kjent som **Yagsi** (på mandsjuisk: *Yaksa*, på kinesisk: *雅克薩*, på russisk: *Якса* = «Jaksa»), og var hovedsete for solonkhanatet (索伦汗国), et småkongedømme for de stedegne tungusene. 

Sent i 1640-årene kom en gruppe russiske kosakker under Jerofej Khabarov til område for å utforske Dauria. De var ivrige etter å skaffe seg et fotfeste nær Amurelven, og etter flere sammenstøt med daurene under fyrst Albaza eller Albaaši ( 阿尔巴西), ) bygde de det russiske fortet Albazin i 1651. 

Kangxi-keiseren var bestyrtet over den russiske bosetningens raske vekst og sendte 5000 mann ned Sungarielven for å jevne fortet med jorden. Fortet ble tatt under beleiring den 12. juni 1685, og etter ti dager overgav de 400 kosakkene seg. De fikk tillatelse til å ta med seg sine eiendeler og familier og evakuere til Nertsjinsk og Jakutsk. Imidlertid ble 45 kosakker tatt med som gisler til Beijing, der deres etterfølgere, kjent som albazinerne, fremdeles bekjenner seg til russisk-ortodoks kristentro.

Grensekonflikten endte med Nertsjinsk-traktaten, der russerne avstod fra sine territorielle krav samtidig som kineserne på sin side lovet ikke å opprette noen bosetninger der heller. 

Grenseavtalen ble senere justert i russisk favør. En amurkosakkisk landsby vokste frem på stedet tidlig på 1800-tallet. Et museum ligger i restene av det gamle fortet.

## Referanser


## Eksterne lenker
* Artikkel fra Moscow Times
* Website for Albazinos museum
* Informasjon om solonkhanatet
Nationalist People’s Coalition

**Nationalist People's Coalition** eller **NPC** er et politisk parti på Filippinene. Det ble grunnlagt i 1992 da noen medlemmer av Nacionalista-partiet brøt ut derfra. I Representantenes hus har partiet 79 av 235 av de plassene.

## Referanser


## Eksterne lenker
*
Zoucheng

**  Zoucheng ** (kinesisk: 邹城; pinyin: *Zōuchéng*)  er en by vest i provinsen Shandong i Folkerepublikken Kina. Den er en by på fylkesnivå administrativt understilt byprefekturet Jining. 

Bedolkningen var på  innbyggere i 1999.

Byen er ca. 20 km sør for Qufu.

Filosofen Mencius kom fra Zoucheng, som den gang var staten Zou. 

## Kulturminner
Det er fire fremtredende minnesmerker knyttet til Mencius i stedet: Menciustempelet (孟庙, *Mèng Miào*), Menciusfamiliegården (孟府, *Mèng Fǔ*), Menciusskogen (孟林, *Mèng Lín*), og Mencius' mors skog (孟母林, *Mèng Mǔ Lín*).

Menciustempelet dekker mer enn 4 hektar og ligger sør i byen. Det har fire tempelplasser og 64 haller og rom. Det ble bygd i 1037. Menciusgården, der hans etterkommere skal ha bodd, er ved siden av tempelet, og har 116 haller og rom.

Ifølge Menciustempelets bestyrelse er det over 270 steinsteler og skulpturer på tempelområdet, og noen av dem går tilbake til Songdynastiets tid. Her er også noen steler fra Yuandynastiet med inskripsjoner med 'phags-pa-skrift.

## Samferdsel
Kinas riksvei 104 løper også gjennom fylket. Den begynner i Beijing, løper sørover via Dezhou og så til Jinan, Xuzhou, Nanjing, Hangzhou, Wenzhou og ender opp i Fuzhou.

## Referanser


## Eksterne lenker
* Zouchengs fylkeshjemmeside
«La Amistad»

**«La Amistad»** var et spansk slaveskip. Det er blitt kjent fordi det i 1839 brøt ut en oppstand blant de afrikanske slavene om bord. De tok kontrollen over skipet og førte det mot USA, der det ble oppbragt og bragt til havn av den amerikanske marine. Afrikanerne ble arrestert og stilt for retten. De etterfølgende rettsforhandlinger ble fulgt med stor interesse i USA og til dels også internasjonalt. Høyesterett bestemte til slutt at slavene skulle settes fri. Saken ble behandlet i filmen *[[Amitad (film)|Amistad* (1997)]],* regissert av [[Steven Spielberg]]. 

I mars 2000 ble en kopi av *La Amistad* sjøsatt fra [[Mystic]] i [[Connecticut]] under navnet *'Amistad'''. Skipet seiler langs den amerikanske østkysten og fungerer som et slags «skoleskip» for undervisning om slaveri og rasediskriminering. Dets hjemmehavn er i New Haven i Connecticut, der den første av Amistadprosessene fant sted. 

## Referanser
Krestomati

En **krestomati** eller **chrestomati** (fra gresk *χρηστος* -chrestos, *«nyttig»*, og *μανθανω* -manthano, aor. inf.: *μαθειν* mathein, * «lære»*) er en sammenstilling av tekster eller tekstutdrag fra litterære verker.

Til forskjell fra antologien er en krestomati en tekstsamling der det for det meste ikke er noe tematisk aspekt men heller et didaktisk som står i forgrunnen. Begrepet stammer fra den klassiske antikken. Tekster ble av læreren markert med bokstaven *χ* (chi) for *«chrestos»* dersom de ble ansett som nyttige for elevene.

Hele begrepet dukker opp på 400-tallet e.Kr. i to dokumenter man har fragmenter fra, begge av den greske filosofen Proclus: *Chrestomathia grammatica* og *chrestomathia poetica*.

Ofte tjener tekstsamlingene i en krestomati til innlære et språk, ved at vanskelighetsgraden er tiltagende. Det finnes også krestomatier innenfor fagområdene økonomi, pedagogikk og filosofi.

## Eksempler på enkelte viktige krestomatier
* Silvestre de Sacy, *Chrestomathie Arabe*, 3 bind, Paris: 1806
* Bernhard Dorn, *A Chrestomathy of the [[Pashtu|Pushtu]] or Afghan language*, St. Petersburg: 1847
* Alexandre Vinet, *Chrestomathie française ou choix de morceaux tirés des meilleurs écrivains français*, Lausanne: 1829
* Henri Sensine, *Chrestomathie Française du XIXème Siècle*, Lausanne, 1901
American Board of Commissioners for Foreign Missions

**American Board of Commissioners for Foreign Missions** (ABCFM) var en amerikansk misjonsorganisasjon. Ideen til organisasjonen kom fra noen avgangsstudenter ved Williams College i USA i 1806. De tok den med seg til Andover Theological Seminary og stiftet organisasjonen formelt i 1810 i Boston i Massachusetts. I 1812 ble de første misjonærene sendt til India.

I 1961 ble ABCFM slått sammen med andre kirkeorganisasjoner og ble til United Church Board for World Ministries.

Organisasjonen var tidlig ute med misjonsvirksomhet i Sør-Afrika der de begynte i 1835 og drev misjon Zululand fra 1841 til 1843.

## Litteratur
* Christopher Steed (2000). *History of the Church in Africa*. Port Chester, NY, USA: Cambridge University Press. Side 363. http://site.ebrary.com/lib/ntnu/Doc?id=10005027&ppg=382
* Wilbert R Shenk (redaktør) (2004). *[[North American Foreign Missions, 1810-1914]]*. Wm. B. Eerdmans Publishing. ISBN 0802824854. Side 11 og utover. Søkbar på Google Print.
* *Encyclopedia of Protestantism*. Routledge (UK), 2003. ISBN 0415924723. Fra side 40. Søkbar på Google Print.
* Joseph Tracy (1842). 'History of the American Board of Commissioners for Foreign Missions*. New York: M. W. Dodd.
* Jarle Simensen (red.) (1984). *Norsk misjon og afrikanske samfunn, Sør-Afrika 1850–1900.'' Trondheim: Tapir, ISBN 82-519-0643-1. Side 210–211.

## Eksterne lenker
* harwich.edu
* tatumweb.com
Elijah Coleman Bridgman

** Elijah Coleman Bridgman ** (født 22. april 1801 i Belchertown i Massachusetts i USA, død 2. november 1861 i Shanghai i Kina) var en av de første amerikanske protestantiske misjonær utsendt til Kina. Han var også en av dem som la grunnlaget for amerikansk sinologi.

Han var utdannet ved Amherst College og Andover Theological Seminary. Som svar på den britiske misjonæren Robert Morrisons forespørsler og etter at amerikanske handelsmenn hadde tilbudt gratis skipsleilighet, ble Bridgman ordinert og utnevnt til tjeneste i Kina av American Board of Commissioners for Foreign Missions i 1829. Han ankom Kanton i 1830, der han ble tatt i mot av Morrison. Han studerte kinesisk og begynte snart med de litterære arbeider som han skulle vie det meste av sitt virke til. 

I 1834 ble han en av sekretærene for *The Society for the Diffusion of Useful Knowledge*; han var en av stifterne av *The Morrison Education Society* og dets president i mange år, og aktivt opptatt med å organisere *The Medical Missionary Society in China* (1838). Senere begynte han å redigere tidsskriftet for den nordkinesiske gren av *The Royal Asiatic Society*. I 1832 startet Bridgman et misjonstrykkeri og begynte publikasjonen av *[[The Chinese Repository]]*,som han redigerte til 1847. Det regnes som verdens første større sinologiske tidsskrift. 

Fra 1839 til 1841 arbeidet han i Macao, der han arbeidet med en kinesisk chrestomati til hjelp for språklæringen. 

Under forhandlingene for å sikre amerikanerne handelstilgang til Kina assisterte Bridgman som oversetter og rådgiver fra 1842 til 1844. 
Kort etter at han hadde døpt sin første konvertitt flyttet han til Shanghai i 1847, der han for det meste var opptatt med bibeloversettelsesarbeid. Hans versjon av Bibelen på kinesisk kom ut kort tid etter hans død.

## Referanser


## Litteratur
* Eliza Jane Bridgman: *The Pioneer of American Missions to China: The Life and Labors of Elijah Coleman Bridgman*, 1864
* "Missionary Herald 58" (1862): 75-78 og 68 (1872): 110-112, har informative nekrologer om  hhv. Elijah og Eliza Bridgman.
* "Eliza's Daughters of China, or Sketches of Domestic Life in the Celestial Empire" (1853) har en introduksjon av Elijah Bridgman.
* Elijah Bridgman: *Letters to Children from China*, 1834
* Michael C. Lazich: *E. C. Bridgman (1801–1861), America’s First Missionary to China*
Howqua

**Howqua** var tilnavnet på den mest innflytelsesrike hongkjøpmannen i De tretten faktorier i Kanton i Kina under Qing-dynastiet. Navnet var et kallenavn som gikk i arv gjennom generasjonene. 

En av dem regnes for å blitt verdens rikeste mann i sin tid. Det var *[[Wu Bingjian]]* (1769-1843; 伍秉鉴), kjent bare som «den annen Howqua». Det var faren hans, *[[Wu Guorong]]*, som hadde grunnlagt familiebedriften og var dermed den første *howqua*.  

Wu Bingjuan hadde nære bånd til de engelske og amerikanske handelsmagnatene James Matheson, Matthew Jardine, William Jardine, Samuel Russell og Abiel Abbot Low.
Pyay

**Pyay** (tidligere *Prome*) er en by i  Burma. Den ligger i regionen Bago. Ved folketellingen i 1983 hadde den 83&nbsp;000 innbyggere; det er beregnet at den i 2005 hadde 135&nbsp;000 innbyggere.

Pyay ligger 290 km nord for Yangon ved elven Irrawaddy.

I sentrum befinner Shwesandaw-pagoden seg. I dens stupa skal det være et par hårstrå fra  Buddha.

Åtte km utenfor Pyay ligger ruinene etter byen Sri Ksetra, som var hovedstaden i kongeriket  Pyu.

## Eksterne lenker
*
Hendrum

**Hendrum** er en by i Norman County i Minnesota i USA.  Befolkningen var på 315 i 2000. Stedet ligger i  ved Red River of the North knapt to kilometer mot vest og Wild Rice River knapt en kilometer mot øst. Landskapet her er helt flatt, men jorda er svært fruktbar og området omtales som verdens kornkammer. Halstad er naboby.

Innbyggerne er for det meste etterkommere av skandinaviske innvandrere, navnet kommer fra Hindrem i Leksvik og den eneste kirken i byen er Immanuel Lutheran Church. Før nybyggerne kom hit var det indianere av Dakota Sioux og Chippewa som bodde her, men de flyttet til andre områder. Nybyggerne måtte slåss mot gresshopper, uår, difteriepidemier, oversvømmelser og tornadoer, men bøndene klorte seg fast og dyrket hvete, sukkerroer, soyabønner og solsikke, som vokste rikelig og som fremdeles er det som dyrkes i området.

## Referanser


## Eksterne lenker
*
Miner Searle Bates

**Miner Searle Bates** 貝德士, *Bei Deshi*  (født 27. mai 1897 i Licking County i Newark i Ohio i USA, død i oktober 1978 i New York City), var en amerikansk kinamisjonær og pastor i trossamfunnet Disciples of Christ. Han hadde utdannelse fra Hiram College, Oxford University og Yale University.  

Fra 1920 til 1950 underviste han historie som misjonær for *The United Christian Missionary Society (Disciples of Christ)* ved Nanjinguniversitetet. Han var med på å organisere Nanking International Safety Zone og var formann for *Nanking International Relief Committee* fra 1939 til 1941.

Fra 1950 til 1965 var han professor i misjonskunnskap ved Union Theological Seminary i  New York City. 

## Referanser
Jurij Modin

**Jurij Ivanovitsj Modin** (russisk: Юрий Иванович Модин; født 1922, død 2007) var KGBs føringsoffiser for  «The Cambridge Five» fra 1944 til 1955, da Donald MacLean skal ha overlevert atomhemmeligheter til Sovjetunionen.  I 1951 arrangerte Modin avhoppingene av Maclean og Guy Burgess. Modins forløpere som føringsoffiserer for spionringen ble henrettet. 

I 1994 sa Modin om Kim Philby at 

:«He never revealed his true self. Neither the British, nor the women he lived with, nor ourselves [the KGB] ever managed to pierce the armour of mystery that clad him. His great achievement in espionage was his life's work, and it fully occupied him until the day he died. But in the end I suspect that Philby made a mockery of everyone, particularly ourselves.» 

## Litteratur
* Modin, Yuri, *My Five Cambridge Friends*, ISBN 0-374-21698-3.
Tuyas to ektemenn

***Tuyas to ektemenn***  (originaltittel på kinesisk: 圖雅的婚事, pinyin: * Túyǎ de Hūnshì*) er en kinesisk dramafilm fra 2006, regissert av Wang Quan'an. Filmen skildrer livet i en region av Indre Mongolia som plages av ørkenspredning, noe som gjør livet hardt for nomadiske gjeterfolk. Den forteller om Tuya som skiller seg fra sin handicappede ektemann i håp om å finne en annen mann som kan ta vare på henne, barna og hennes eksmann.

Filmen vant Gullbjørnen ved Filmfestivalen i Berlin i 2007.

## Referanser


## Eksterne lenker
*
Matthew Calbraith Perry

**Matthew Calbraith Perry** (født  10. april 1794 i South Kingston i Rhode Island i USA, død 4. mars 1858 i New York City) var en  amerikansk sjøoffiser. Han  deltok i krigen mot England 1812–1814, ble i 1837 kommandør og fikk i 1841 graden flotiljeadmiral og førte under krigen mot Mexico (1846–1848) kommandoen over en liten eskadre i Mexicogulfen som i mars 1847 bombarderte Vera Cruz slik at invasjonsstyrker kunne landsettes der.

Perry var leder for den amerikanske sjøoffisersutdannelsen, og grunnla marineakademiet i Brooklyn. Det var først og fremst hans fortjeneste at den amerikanske marinen tok i bruk dampkraft; han konstruerte dampfregatter med propeller, var en tid sjef for artilleriskolen ved Sandy Hook og senere verftssjef. Han gjennomførte betydelige forbedringer i fyrvesenet ved USAs kyster.

I ettertid huskes Perry særlig for sine ekspedisjoner til Japan i 1852–1853 og 1854, da han presset igjennom inngåelsen av den såkalte «Kanagawa-avtalen» – en traktat mellom Japan og De forente stater som innebar at det japanske rike åpnet seg for Vesten. Traktaten ble signert den  31. mars 1854 i Kanagawa, som i dag er en del av Yokohama.

Nest etter David Farragut er det Perry som tilskrives æren for å ha etablert en stridsdyktig amerikansk marine.

## Referanser


## Litteratur
* Matthew C. Perry: *Narrative of the expedition of an american squadron to the China seas and Japan* (tre band, 1856), bygd på Perrys journaler og rapporter fra hans virksomhet i Japan
* W.E. Griffis: *M. C. P., a typical american naval officer* (1887) 
Ch. Morris:, *Heroes of the navy in America* (1907)
E. Satow: *The Far East 1815–1871* (i *Cambridge modern history IX*, 1909).
Mantou

**Mantou** (kinesisk: 馒头, pinyin: *Mántóu*) er et ovnsbakt rundt brød fra det nordlige Kina som har spredt seg derfra til mange land. Navnet, som skrives blant annet med et tegn som kan forstås som *barbarhode*, knyttes til en populær fortelling om trehundretalls Zhuge Liang, som skal ha fått sørkinesiske stammer til å erstatte bruk av menneskehoder i visse ritualer med disse ovnskokte brødene.

## Referanser


## Eksterne lenker
*
Sjasmin

* *[[Jasminum dichotomum]]*
* *[[Jasminum fruticans]]*
* *[[Storsjasmin|Jasminum grandiflorum]]*
* *[[Vintersjasmin|Jasminum nudiflorum]]*
* *[[Jasminum odoratissimum]]*
* *[[Duftsjasmin|Jasminum officinale]]*
* *[[Jasminum parkeri]]*
* *[[Jasminum polyanthum]]*
* *[[Jasminum sambac]]*

**Sjasmin** (*Jasminum*) er en slekt i oljetrefamilien med rundt 200 arter. Navnet på slekten kommer via fransk *jasmin* og arabisk *yas(a)min* fra persisk *yasmin*.

De er opprette eller klatrende busker eller trær, og kan være løvfellende eller eviggrønne. Stengelen er glatt, kantet eller furet. Bladene er motsatte eller spredte, eller en sjelden gang kransstilte; de er enkle, trekoblete eller finnete. Blomstene er hvite eller gule og har ofte en sterk, men behagelig duft. Kronen er trakt- eller klokkeformet med 4–16 fliker. Alle arter har to pollenbærere. Frukten er et bær.

Slekta er utbredt i Afrika, Asia, Australia og på stillehavsøyene og én art, *[[Jasminum fruticans]]*, vokser i store deler av middelhavsområdet. Flere andre arter, blant annet den asiatiske *[[Duftsjasmin|Jasminum officinale]]*, er naturalisert i middelhavslandene. *[[Jasminum odoratissimum]]* finnes på Kanariøyene og Madeira.

Fylogenetiske studier viser at sjasminartene med gule blomster og spredte blad utgjør en egen gruppe, som er søstergruppen til både de øvrige *Jasminum*-artene og til slekten *[[Menodora]]*, som er utbredt i Amerika og Sør-Afrika. I en artikkel fra 2014 blir det foreslått å flytte disse 15 artene til en ny slekt, *Chrysojasminum*. Wikipedia på bokmål/riksmål bruker en mer tradisjonell systematikk.

Sjasmin dyrkes både som hage- og stueplante på grunn av de duftende blomstene. Sjasminolje fremstilles hovedsakelig av storsjasmin (*J. grandiflorum*) og brukes til parfyme og som smakstilsetning i te. Den vanligste stueplanten er *[[Jasminum polyanthum]]*. I Norge er klimaet stort sett for kaldt til at sjasmin kan brukes utendørs, men vintersjasmin (*J. nudiflorum*) plantes i de mildeste områdene. Slekta må ikke forveksles med skjærsmin (*Philadelphus*) som er vanlige og temmelig hardføre hagebusker.

## Referanser


## Eksterne lenker

*
Poecilocampinae

* *[[Poecilocampa]]*
* *[[Trichiura]]*

**Poecilocampinae** er en gruppe av sommerfugler som hører til familien ekte spinnere (Lasiocampidae). Gruppen omfatter forholdsvis små, tettbygde, mørke arter. Larvene er mer sparsomt hårete enn de fleste andre Lasiocampidae. I Norge forekommer to arter, høstspinner (*Poecilocampa populi*) og hagtornspinner (*Trichiura crataegi*).

## Systematisk inndeling / europeiske arter

* Ordenen sommerfugler, Lepidoptera Linnaeus, 1758
** Gruppen Glossata
*** Gruppen Coelolepida
**** Gruppen Myoglossata
***** Gruppen Neolepidoptera
****** Gruppen Heteroneura
******* Gruppen Eulepidoptera
******** Gruppen Ditrysia
********* Gruppen Apoditrysia
********** Gruppen storsommerfugler, Macrolepidoptera
*********** Overfamilien Lasiocampoidea
************ Familien ekte spinnere, Lasiocampidae
************* Underfamilien Poecilocampinae
************** Slekten *[[Poecilocampa]]* Stephens, 1828 – 5 arter, den palearktiske sone
*************** Høstspinner, *Poecilocampa populi* (Linnaeus, 1758) – over hele landet, flyr senhøstes
*************** *[[Poecilocampa alpina]]* (Frey & Wullschlegel, 1874) – fjellene i Mellom-Europa
************** Slekten *[[Trichiura]]* Stephens, 1828 – 7 arter, den palearktiske sone
*************** Hagtornspinner, *Trichiura crataegi* (Linnaeus, 1758) – over hele landet
*************** *[[Trichiura castiliana]]* Spuler, 1908 – Sør-Frankrike og Spania
*************** *[[Trichiura ilicis]]* (Rambur, 1866) – Frankrike, Den iberiske halvøy
*************** *[[Trichiura mirzayani]]* Ebert, 1971 – Sentral-Asia
*************** *[[Trichiura verenae]]* Witt, 1981 – Balkan

## Kilder
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norvegiae.* Norsk entomologisk forening. 192 sider. ISBN 82-995095-1-3
* Hydén, N., Jilg, K. & Östman, T. 2006. Nationalnyckeln till Sveriges flora och fauna. *Fjärilar: Ädelspinnare-toftsspinnare. Lepidoptera: Lasiocampidae-Lymantriidae.* ArtDatabanken, SLU, Uppsala. ISBN 91-88506-59-2
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/p/poecilocampa_populi.html
* Nettsiden *Norges sommerfugler*: http://www.nhm.uio.no/fagene/zoologi/insekter/norlep/lasiocampidae/lasio_fam.html
* Fauna Europaea, utbredelsesdatabase over europeiske dyr: http://www.faunaeur.org 

## Eksterne lenker
*
Dongshangeit

**Dongshangeit** (*Dongshanyang*) er en lokal geit og en matrett fra øyprovinsen Hainan i Kina. Det er en fjellgeit med sort ull som er blitt fødd opp på kameliaer og orkidéer, og som serveres i supper, stuinger, stekt eller kokt i kokosmelk.  

Retten er en av øyas «fire retter»; de andre tre er helekrabbe, jiajiand og wenchangkylling.

Den er en del av det kantonesiske kjøkken.
Fenggang

** Fenggang  ** (kinesisk: 凤冈县, pinyin: *Fènggāng Xiàn *)  er et fylke i byprefekturet Zunyi i provinsen Guizhou i Folkerepublikken Kina. 

I 1999 var befolkningen på  innbyggere.

## Samferdsel
Kinas riksvei 326 løper gjennom området. Den begynner i  Xiushan i Chongqing og går mot provinsen Guizhou, og ender i Hekou i Yunnan, ved grensen til Vietnam og den vietnamesiske byen Lao Cai.

## Referanser
Fort Laramie

**Fort Laramie** er en «National Historic Site» i Goshen County i  Wyoming i USA. Det var en viktig handelsstasjon på 1800-tallet og militær utpost for  United States Army.

## Historie
Handelsstasjonen ble anlagt i 1834 for for selskapet Sublette & Campbell og pelshandel. Opprinnelig navn var *Fort Williams*. Året etter ble stasjonen overtatt av American Fur Company og deretter i 1849 av hæren. En kortere tid het det også *Fort John*.

Mange av hærens kampanjer under indianerkrigene utgikk fra Fort Laramie, og to traktater med indianerstammer i området er knyttet til fortet: Fort Laramie-traktaten av 1851 og Fort Laramitraktaten av 1868.

Fortet ble nedlagt i august 1889 og drives nå som et historisk minnesmerke av National Park Service. 

Fortet ligger ved Laramie River, nær utløpet i North Platte River, rett over elven fra den moderne byen Fort Laramie i Goshen County.

## Eksterne lenker
* Offisiell NPS webside: Fort Laramie National Historic Site
Erik Lund-Isaksen

**Erik Lund-Isaksen** (født 26. februar 1951) var departementsråd i Forsvarsdepartementet til 1. mars 2017, utnevnt i Statsråd 14. mars 2008. Han er utdannet jurist, og har primært arbeidet i lederstillinger i statlig virksomhet. Han ble direktør i Forbrukerrådet i 2003. Da kom han fra stilling som ekspedisjonssjef i Justisdepartementet, hvor han var etatsleder for kriminalomsorgen.

Han har vært styremedlem i familiebedriften Merkur Grafisk AS.

## Referanser
Baozi

**Baozi** (kinesisk: 包子, pinyin: *Bāozi*) er et dampkokt, rundt karakteristisk brød med fyll. Det har sin opprinnelse i det kinesiske kjøkken, men har inspirert varianter som finnes i mange andre land, med flere navn og med flere slags fyll.

I det det mongolske kjøkken har matretten fått navnet *buuz* (бууз), som på russisk er blitt *pozy* (позы).

## Referanser


## Eksterne lenker
*
Jianfengling naturpark

**Jianfengling naturpark** er et verneområde for tropisk jungel opprettet i 1992 på øya Hainan helt sør i Folkerepublikken Kina. Den ligger i høylandet ca. 115 kilomester vest for Sanya. Den skal være hjem til hundrevis av arter, blant annet 400 arter av sommerfugl. 

Opprinnelig var meget av Hainan dekket av tropisk skog, men svært meget av den er hugd ned.
Wenchangkylling

**Wenchangkylling** () er en matrett fra øyprovinsen Hainan i Kina. Det er en kyllingrett. Den stammer opprinnelig fra Wenchang ved kysten av øya. Kyllingen er blitt fødd opp på ris og peanøtter. Skinnet er typisk gult og fremstår oljet.

Retten er den mest berømte av «Hainans fire retter»; de andre tre er helekrabbe, jiajiand og dongshangeit.

Den er en del av det kantonesiske kjøkken.

## Referanser
Jiajiand

**Jiajiand** (*Jiaji ya*) er en lokal matrett fra øyprovinsen Hainan i Kina. Det dreier seg om grillet and fra Jiaji nær Qionghai. 

Retten ble introdusert av hjemvendende utenlandskinesere som hadde bodd i Sørøstasia. Retten er en av øyas «fire retter»; de andre tre er helekrabbe, dongshangeit og wenchangkylling.

Den er en del av det kantonesiske kjøkken.
Helekrabbe

**Helekrabbe** (*Hélè xiè*) er en saftig krabbe og matrett fra øyprovinsen Hainan i Kina. Den tilberedes enten ved damping eller ved steking, og er en spesialitet fra Hélè nær Wànníng. Den er best om høsten.  

Retten er en av øyas «fire retter»; de andre tre er dongshangeit, jiajiand og wenchangkylling.

Den er en del av det kantonesiske kjøkken.
Vesthavetempelet i Suzhou

** Vesthavetempelet** i Suzhou i provinsen Jiangsu i Folkerepublikken Kina er nå mer kjent for sin hage enn sitt tempel. Den var opprinnelig en del av Linger In-parken, men ble avstykket til et buddhisttempel tidlig på 1600-tallet.

Selve tempelet ble brent ned under Taipingopprøret, men gjenoppbygd senere på 1800-tallet.
Arthur William Hummel jr.

**Arthur William Hummel jr.** (kinesisk: 恒安石; pinyin: *Héng Ānshí*, født 1. juni 1920 i Fenzhou i Shanxi i Kina, død 6. februar 2001 i Chevy Chase i Maryland i USA) var en amerikansk karrierediplomat som var USAs ambassadør i Burma (1968–1971), Etiopia (1975–1976), Pakistan (1977–1981) og Folkerepublikken Kina (1981–1985). 

Han var sønn av kinamisjonærene Arthur W. Hummel sr. (1884&ndash;1975) og Ruth Bookwalter Hummel.

## Referanser


## Eksterne lenker
* Arthur W. Hummel, Jr. at Notable Names Database
Lingkanalen

** Lingkanalen ** (forenklet kinesisk: 灵渠; tradisjonell kinesisk: 靈渠; pinyin: *Líng Qú*) er en kanal på 32 kilometer som sammenknytter elvene Xiang He (som renner videre nordover til Yangtze) og Li Jiang (som lenger nede forener seg med Perlefloden). Kanalen forbinder dermed to av Kinas tre store elvesystemer. 

Kanalen ble bygd mellom 219 og 214 f.Kr. under Qin-dynastiet, og betraktes som en det gamle Kinas tre store bragder innen ingeniørkunsten. De to andre er Den kinesiske mur og irrigasjonsanlegget ved elven Du i Sichuan. 

Kanalen er i fylket Xing'an ca. 70 kilometer nord for Guilin, hovedstaden i den autonome region (provins) Guangxi.
Wenche Frølich

**Wenche Frølich** (født 6. desember 1946 i Oslo) er en norsk biokjemiker med doktorgrad i industriell ernæring og matvarekjemi.

Frølich var fra 2006 til 2008 styreleder i Forbrukerrådet, og har siden 2001 vært professor i ernæring ved Universitetet i Stavanger (dengang Høgskolen i Stavanger).  Hun har erfaring fra Norges forskningsråd, Bioteknologinemnda, Statens ernæringsråd og flere EU-forskningsprosjekter. Hun har også ledererfaring fra næringslivet.

Frølich er bosatt i Bærum.

## Bibliografi

## Referanser
Linger In-parken

** Linger In-parken** i Suzhou i provinsen Jiangsu i Folkerepublikken Kina er en av de største parkene i denne byen. Den ble opprinnelig anlagt under Ming-dynastiet av en lege som ville gi sine pasienter et behagelig og harmonisk sted der de kunne komme seg etter sin sykdom. Parkens korridorer har innlagt kalligrafi fra gamle mestere i kunsten, deres vinduer og porter åpner seg mot bemerkelsesverdig utfomet steinanlegg, små dammer og bambushaver. 

Nordøst i hagen er det en kjempestor skulptur ut av en klippe fra Taisjøen.
Dim sum

**Dim sum** (tradisjonell kinesisk: 點心, forenklet kinesisk: 点心, pinyin: *Diǎn xin*, jyutping:  *Dim2 sam1*) er de forskjellige småretter som serveres ved det lettere kinesiske måltid kalt *[[yum cha]]*. Typiske innslag er forskjellige kombinasjoner av surt og søtt, kjøtt, grønnsaker, sjømat og frukt, gjerne servert i små kurver, dampet eller fritert.  

Til maten hører vanligvis te. Det er vanlig med *dim sum* til formiddagsmat eller lunsj. 

Begrepet dim sum er av uklart og omdiskutert opphav, men det er, eller blitt, en kantonesisk frase 點心 som bokstavelig kan oversettes med det som «rører ved hjertet» (dvs. bestill etter hjertens lyst). Når man i Vesten taler om *dim sum*, er det vanligvis variantene som kjennes fra det kantonesiske kjøkken man har i tankene. 

## Referanser


## Eksterne lenker
*
Benevento

**Benevento** er en italiensk by og provinshovedstad for provinsen Benevento i regionen Campania. Byen har 60 770 innbyggere (2013) og ligger på 135 meters høyde. Byen ligger langs jernbaneforbindelsen tvers over Den italienske halvøya mellom Napoli og Foggia.

Benevento er en meget gammel by, grunnlagt som **maleventum** av samnittene omkring år 400 f.Kr. og senere erobret av romerne. Den ligger langs Via Appia, en riksvei som førte fra Roma til Brindisi ved den sørlige adriaterhavskyst.

Her er mange monumenter fra romertiden. Mest kjent er Arco di Traiano, eller Trajanbuen,  oppført  114–117 til ære for keiser Trajan. Den er 15,6 meter høy og 8,6 meter bred og rikt dekorert. Det er også bevart en bro fra romertiden, Ponte Leproso, som førte Via Appia over elven Sabato. Broen stammer opprinnelig fra den sannittiske periode, men ble grunnleggende renovert i år 202. Et godt bevart romersk amfiteater med plass til rundt ti tusen tilskuere, ble oppført under keiser Hadrian i år 126 og senere utvidet under keiser Caracalla år 200–210.

Fra middelalderen stammer borgen Rocca dei Rettori. Dens tårn stammer helt fra år 871, mens resten av borgen stammer fra 1320. Beneventos domkirke er fra 1280, og den ble nesten helt ødelagt under annen verdenskrig. Den er i etterkrigstiden blitt gjenoppbygd. Endelig bør nevnes kirken Santa Sofia med et gammelt kloster. Der er det innrettet et museum, blant annet med funn fra sannittisk tid.

Bylaget Benevento Calcio (grunnlagt 1929) spilte i landets toppdivisjon Serie A i 2017.
## Bilder fra egnen

Benevento-Arch of Trajan from North.jpg|Arco di Traiano
Benevento (BN), 2006, Il Ponte Leproso sul fiume Sabato. (22602418486).jpg | Ponte Leproso og elva Sabato
Rocca dei Rettori, Benevento.jpg | Rocca dei Rettori fra 871
Benevento-Torre della Catena 1909.jpg | Torre della Catena, 1909
Roman Theater terraces and stage.jpg | Amfiteater
Benevento exterior Santa Sofía 02.JPG | Santa Sofia, bygget av langobarder 760, i verdensarven 2011 
Benevento (Panoramic from Taburno).jpg | området fra fjellet Taburno

## Referanser


## Eksterne lenker
*
Pingtanmuseet i Suzhou

** Pingtanmuseet** er et museum i Suzhou i provinsen Jiangsu i Folkerepublikken Kina. Museet gir daglige forestillinger i *píngtán*, som er en kunstform for sang og fortelling som synges i Suzhoudialekten.